﻿ PUNCTE DE VEDERE LECTURI ŞI REFLECŢII PE MARGINEA  UNEI PROBLEME ŞI A UNEI DEZBATERI LAUREANA URSE Problema este actuala criză economico-financiară mondială, respectiv prezentul şi viitorul. Dezbaterea este aceea care a avut loc la 25 mai 2009 în Institutul de Cercetare a Calităţii Vieţii şi care a continuat-o pe cea organizată de Academia Română (secţia ştiinţe economice şi sociologie) şi Institutul Naţional de Cercetări Economice „Costin C. Kiriţescu”, cu tema „Ce putem învăţa din actuala criză economică?”. Actuala criză economico-financiară mondială se pretează la analize din mai multe perspective, chiar în cadrul aceleaşi discipline ştiinţifice, cum este sociologia. Analiza de faţă nu îşi propune prezentarea acestor perspective, ci este rezultatul unor lecturi referitoare la aceste perspective. Lecturile, în cazul de faţă, sunt numerele 1–3 din 2009 ale revistei „Foreign Policy”, care dedică spaţii largi actualei crize economico-financiare; revista nu este propriu-zis o revistă ştiinţifică, dar expune puncte de vedere ale unor cercetători şi profesori, ceea ce constituie o ieşire din universităţi şi institute de cercetare cu puncte de vedere care pot avea impact atât asupra specialiştilor cât şi asupra „publicului”, dar un public cel puţin educat. ŞTIINŢA ŞI AŞTEPTĂRILE FAŢĂ DE EA Numărul din ianuarie–februarie 2009 al revistei „Foreign Policy” se încheie cu articolul „Să-i scoatem din criză pe intelectuali”; dincolo de folosirea discutabilă a termenului „intelectuali”, articolul se referă la economişti şi la ştiinţa economică; pornind de la constatarea că economiştii nu au putut să anticipeze natura şi evoluţia crizei economice mondiale, recomandările lor au arătat că „nu ne putem baza pe cunoştinţele lor”; „economiştii înşişi fiind în criză”; ştiinţa economică însăşi trebuie scoasă din impas căci „o ştiinţă se măsoară prin capacitatea ei de a explica, prezice şi prescrie”; economiştii vor trebui să inventeze noi instrumente, mai potrivite noii ere, să-şi revigoreze gândirea, împrumutând mai mult din alte Adresa de contact a autorului: Laureana Urse, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: lauraurse@yahoo.com. CALITATEA VIEŢII, XX, nr. 3–4, 2009, p. 399–403 400 LAUREANA URSE 2 discipline, cum ar fi psihologia şi ştiinţele politice. „Colapsul va stimula creativitatea şi gândirea inovatoare care derivă din recunoaşterea greşelii; anii care vin vor reîmprospăta capitalul intelectual pe care economiştii îşi bazează influenţa”. O astfel de abordare ridică, în primul rând, problema capacităţii şi rolului ştiinţei (economice) de a prezice, clarificării competenţelor ştiinţei şi, implicit, problema aşteptărilor faţă de aceasta. În cazul de faţă, ştiinţa (economică) nu a rămas indiferentă la unele probleme care, într-o oarecare măsură, se regăsesc în actuala criză economică. Dovadă stă „economia comportamentală”: aceasta are la bază ideea că oamenii sunt în esenţă „actori iraţionali”, ceea ce demonstrează comportamentele lor de consum, de cheltuire şi economisire. Acest termen şi domeniul („economie comportamentală”) are o istorie: în 1986, la Universitatea din Chicago a avut loc primul eveniment academic major care s-a axat pe „economia comportamentală”, eveniment care a reunit economişti, psihologi şi sociologi; în 1988, economiştii Hersh Shefrin şi Richard Thaler introduc teoria modelului de economisire „ciclul de viaţă comportamental”, care se referă, în esenţă, la faptul că oamenii preferă satisfacţii imediate şi nu consumuri şi cheltuieli echilibrate pe termen lung; în 1994, David Laihson este angajat la Universitatea Harvard pentru disciplina „economia comportamentală”; în 1999, The Quarterly Journal of Economics dedică un întreg număr „economiei comportamentale”; în 2003, Federal Reserve Bank din Boston invită membrii ai lumii academice la o dezbatere pe tema „economiei comportamentale”. ASPECTE ACTUALE ALE CRIZEI Există o multitudine de probleme ale actualei crize economico-financiare mondiale care sunt dezbătute; printre acestea sunt controlul statului, descentralizarea, slăbirea competenţei, mecanismele de autocorecţie. Fără a epuiza toate aspectele problemelor de mai sus, voi prezenta câteva puncte de vedere care, într-o oarecare măsură, constituie subiect de reflecţie şi pentru mine. Rolul crescut al statului, înregistrat deja în contextul unor măsuri de combatere a crizei, generează reacţii de susţinere şi pe viitor a rolului crescut al statului; dar necesitatea unei prudenţe în ceea ce priveşte rolul crescut al statului pe viitor este exprimată prin afirmaţii de genul „economiştii ştiu că lipsa controlului de stat nu conduce întotdeauna la comportamente iresponsabile şi că derivatele financiare nu sunt întotdeauna escrocherii”; privind deja spre viitor, se afirmă că „va dura ani până când pendulul va reveni la o poziţie dezirabilă, de echilibru între descentralizarea efectivă şi dăunătoare a ultimului deceniu şi controlul exagerat al statului, la fel de dăunător”. 3 LECTURI ŞI REFLECŢII PE MARGINEA UNEI PROBLEME ŞI A UNEI DEZBATERI 401 O problemă majoră care a apărut sau care va apărea este slăbirea competiţiei, competiţie inhibată deja de protecţionismul financiar: „Din nefericire, slăbirea competiţiei este unul dintre costurile pe care la vom plăti cu toţii în anii care vin”. Actuala criză a generat ample dezbateri cu privire la capacitatea/incapacitatea capitalismului de a se autocorecta; cred că momentan nici un punct de vedere nu poate fi susţinut de realitate, concluziile urmând să fie trase mai târziu; rămâne ca realitatea să confirme/infirme punctul de vedere al lui Robert J. Shiller, profesor de economie la Yale University: „Excesele speculative reprezintă o problemă endemică a sistemului de piaţă, dar capitalismul asigură şi propriile sale mecanisme de autocorecţie”. CE ESTE MAI RĂU URMEAZĂ! Pesimismul în ceea ce priveşte continuarea într-o formă accentuată a crizei este alimentat de mai multe cauze, printre care şi globalizarea, alături de criza creditării, psihologia declinului ş.a. Pentru unii analişti, globalizarea este un catalizator al crizei, datorită faptului că, în ultimul deceniu, legăturile transfrontaliere au luat forma unor fluxuri comerciale, de capital, de informaţii şi de forţă de muncă (Stephen S. Roach, preşedinte Morgan Stanley Asia, apreciază că, într-adevăr, legăturile globale tot mai robuste pot determina o recesiune mai adâncă decât cea de după al doilea război mondial; cauza recesiunii este implozia dezechilibrelor globale dependente de pieţe şi sectoare supraîncălzite. Şi totuşi, faţă de globalizare există puncte de vedere diferite, care merg de la considerarea ei ca fiind cauza colapsului financiar de astăzi, a creşterii inegalităţilor, a comerţului dezechilibrat şi a insecurităţii, până la punctul de vedere al promotorilor globalizării, care o consideră soluţia potrivită pentru problemele majore ale lumii contemporane. Punctului de vedere conform căruia criza financiară este un simptom al globalizării scăpată de sub control i se răspunde că, într-adevăr, globalizarea a multiplicat numărul problemelor pe care o ţară sau o organizaţie nu le poate rezolva singură (de exemplu, actuala criză economico-financiară), dar rezolvarea acestora necesită colaborare. Există şi punctul de vedere conform căruia globalizarea este o victimă a actualei crize economico-financiare; replica dată acestui punct de vedere constă în faptul că, în ciuda crizei, continuă să se manifeste interes pentru activităţile globale caritabile (care cresc pe măsură ce creşte numărul celor în nevoi), religiile au numai beneficii în actuala situaţie, circulaţia internaţională a fondurilor publice este în floare, infracţionalitatea internaţională şi terorismul (ca forme negative de manifestare a globalizării) se manifestă cel puţin la acelaşi nivel. Din această perspectivă se consideră că acolo unde guvernele vor încerca să răspundă la criză prin politici comerciale restrictive şi protecţioniste care împiedică integrarea 402 LAUREANA URSE 4 globală, costurile acestor acţiuni sunt greu de suportat pe termen lung. „Globalizarea este o forţă atât de diversă, atât de complexă şi atât de puternică, încât nici masivul crah economic de astăzi nu o va încetini sau nu o va răsturna complet”. MAREA SCHIMBARE CARE VA URMA Preocuparea pentru ce va urma crizei economice actuale a generat sentimentul unei mari schimbări. Punctul de vedere al lui J. Schumpeter cu privire la „distrugerea creatoare” susţine acest sentiment; preluând de la Kondratiev ideea ciclurilor lungi (perioade de 50–60 de ani de creştere şi creativitate sunt urmate de contracţii scurte, după care ciclul se reia), Schumpeter apreciază că în perioadele de contracţie se produce o „distrugere creatoare”. Perioada „distrugerii creatoare” stă sub semnul inovaţiilor; inovaţiile se produc în valuri (răbufniri distincte, separate între ele prin perioade de calm relativ). Exploziile de creativitate „remodelează periodic structura existentă a industriei, prin introducerea de noi metode de producţie, organizare şi livrare”. Desfăşurarea istoriei pare să susţină acest punct de vedere. Dar, ce poate urma actualei crize economico-financiare globale? – „Un nou tu”: în timp ce economia este în scădere, tehnologia avansează într-un ritm rapid; cel puţin trei tehnologii sunt acum proiecte avansate şi vor determina restructurări masive a puterii economiei globale: programarea ţesuturilor, posibilitatea de a modifica ţesuturile şi roboţii (Juan Enrique, managing director al Excel Medical Ventures). – Educaţia personalizată: educaţia nu va mai fi un proces de masă; va exista posibilitatea individualizării educaţiei, respectiv a preda fiecăruia ceea ce doreşte şi are nevoie să ştie, cu metode care îi sunt mai confortabile şi mai eficiente. Probabil că educaţia personalizată va începe în afara şcolii obişnuite, prin conlucrarea dintre întreprinzători, studenţi, părinţi ambiţioşi (Howard Gardner, profesor la catedra de cunoaştere şi educaţie a Şcolii Postuniversitare de Educaţie de la Harvard). – Reconsiderarea fericirii: Barry Schwartz, profesor de psihologie la Swarthmore College, apreciază că va avea loc o reconsiderare majoră a factorilor care ne fac fericiţi, cu excepţia banilor, fenomen deja remarcat de specialiştii în ştiinţele sociale. Ca urmare, se va schimba modul de apreciere a bunăstării, atât de către societate cât şi de către conducători. Probabil se va simţi nevoia inventării unei unităţi de măsură pentru Bunăstarea Internă Brută, care se va adăuga PIB-ului sau îl va înlocui pe acesta, în vederea măsurării bunăstării şi progresului social. – Reconfigurarea mai multor sectoare ale economiei globale, mai ales se va restrânge sectorul financiar; guvernele vor deveni principalii proprietari şi vor controla, nu doar reglementa, băncile. Ceea ce va agrava contractarea activităţii 5 LECTURI ŞI REFLECŢII PE MARGINEA UNEI PROBLEME ŞI A UNEI DEZBATERI 403 economice şi a averilor, va amplifica forţele globalizării şi va frâna activităţile care au ajutat la scoaterea multor oameni din sărăcie (Mohamed A. El-Erian, autor al cărţii When Markets Collide). – Neomedievalismul (fragmentarea lumii): statul nu este fenomenul universal reprezentativ; deja mulţi oameni trăiesc astăzi în conglomerate precum Uniunea Europeană, Uniunea Nord-Americană ş.a. Astăzi 40 de oraşe – regiuni reprezintă două treimi din economia lumii, iar corporaţiile multinaţionale se află pe lista celor mai mari entităţi economice ale lumii. Fenomenul se va accentua în perioada post-criză, reprezentând neomedievalismul. – Rezilienţa umană: în viitor trebuie să luptăm pentru o nouă civilizaţie, într-o lume regenerabilă bazată nu numai pe capacitatea e a absorbi şocuri, ci şi pe capacitatea de a evolua prin şocuri, adică să fie rezilientă. Rezilienţa acceptă faptul că schimbarea este inevitabilă şi se concentrează pe nevoia de a ţine piept neprevăzutului. Principiile rezilienţei sunt diversitatea (a nu se baza pe o singură soluţie), redundanţa (a avea rezerve), descentralizarea, colaborarea, transparenţa, flexibilitatea, prognoza. „Mai presus de toate, rezilienţa scoate în evidenţă capacitatea noastră de a rezista crizelor” (Jamais Cascio, crecetător la Institute for Ethics and Emerging Technologies). – Viitoarea criză va fi a energiei şi a preţului alimentelor; soluţia pare să vină din partea biocombustibililor (Loise O. Fresco, profesoară la University of Amsterdam). – Preocupări pentru rezolvarea problemei apei, care va determina o mare criză, dacă nu se va interveni inclusiv prin mecanisme de piaţă, locale şi internaţionale. – Interesul resuscitat de actuala criză pentru K. Marx. Experienţa, trecută şi prezentă, mai ales din ţările socialiste, îndeamnă la prudenţă maximă. Din analiza actualei crize şi din reîntoarecerea la Marx nu trebuie să lipsească experienţa acestor ţări. Am selectat din revista amintită unele probleme ale actualei crize economico- financiare globale precum şi unele predicţii post-criză. Materialul de faţă are la bază reflecţiile personale şi poate constitui un stimulent de reflecţii pentru alte persoane. 